“Lôr a vignirin a devastâ il continent che al deventà il lôr domini. Scjampait, res di Jnasrhoi e Rolanh, plataitsi nobii di Urwa parcè che Klevon al è vignût jù su Aillafthgin!”
(dai Cjantârs di Aillafthgin)
Nissun fin ta chê volte al veve viodût astronâfs cussì grandis. Lis difesis dai sovrans di Jnasrhoi a forin fiscadis; cualchi dì in plui al resistè Rolanh; i duchis di Urwa a verin miôr lâ a sierâsi tes lôr cavernis. Di colp dut il continent centrâl al fo in man ai Klevon. No si saveve nancje cemût che a jerin fats: platâts sot di chês armaturis… a vevin une sorte di bec e di largje creste-scût sul cjâf e si movevin in variis manieris… no si saveve se a jerin creaturis viventis o machinis…
I sclâfs dai duchis di Urwa no vevin cjatât puest tes cavernis e si gjoldevin per prime volte la lôr libertât: i Klevon no ju tocjavin; evidentementri ju cjapavin par formis di vite cussì bassis che no valeve nancje la pene pierdi timp.
I Urwans a crodevin di jessi sigûrs tes lôr fuartecis-cavernis ma, di un moment a chel altri dut ur colà jù intor e a muririn sclaçâts: pussibil che i Klevon a vessin armis cussì potentis? No. No jerin stâts i Klevon.
Chel planet al jere une vere cucagne! Atmosfere cun 25 di O e 75 di N e 30° te zone ecuatoriâl. Presince di aghe! Lusso!!!
MILL STROGHAM al jere il prin cjapitani uman a aterâ su chel planet cussì sameant a la Tiere.
Une piçule cjaminade e za si jere gjavât il casc. Al veve apene pescjât une sorte di furmiâr e cumò i scjampave une biele cagade.
E cussì in cuatri e cuatri vot si liberà de tute.
No si jere nacuart di ducj chei piçui aparechiuts, lunc pôcs centimetris l’un che a stavin postegjâts sot dal so cûl.
“Maladets! Mi àn fat mangjâ dome pirulis par un mês e chest al è il risultât!” al esclamà Strogham rabiôs.
A bastarin pocjis scarichis par cancelâ mieze flote Klevon.
di Checo Tam
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn